Az idei első fél év során 2,9 százalékos emelkedéssel, a 3 milliárd literes határt átlépve új csúcsot döntött az üzemanyagok teljes országos forgalma, és bár az igények már negyedik éve döntik a rekordokat, ez a növekedési ütem három éve a legszerényebb, illetve a válság óta a második legalacsonyabb – írja a Népszava a Nemzeti Adó- és Vámhivatal (NAV) kimutatására hivatkozva.

Gázolajból az időszak során átlagosnak mondható, 4,1 százalékos emelkedéssel 2,1 milliárd liter fogyott. Ez eddig nem látott szint. A termék esetében ez zsinórban az ötödik csúcsdöntés.

A benzin iránt viszont mindössze 0,4 százalékkal élénkült a kereslet. A termék forgalma csak óvatosan közelíti a válság előtti, egymilliárd liter feletti rekordot.

Szakértők szerint az üzemanyagok iránti igény a gazdasági helyzet lakmuszpapírja – írja a lap. Míg a gázolajforgalom elsősorban a vállalkozók – például a szállítás és a mezőgazdaság – lendületét jelzi, addig a benzin a lakosság utazási kedvére utal.

(MTI)

Kiemelt kép: Fotó: Marjai János